GGC วิ่ง 5% นิวไฮรอบ 4 เดือน หลังผถห.ไฟเขียวลดพาร์เหลือ 9.50 บ. ล้างขาดทุนสะสม 887.28 ลบ.
GGC วิ่ง 5% นิวไฮรอบ 4 เดือน หลังผถห.ไฟเขียวลดพาร์เหลือ 9.50 บ. ล้างขาดทุนสะสม 887.28 ลบ. ล่าสุด ณ เวลา 15.49 น. อยู่ที่ 11.30 บาท บวก 0.50 บาท หรือ 4.63% สูงสุดที่ 11.50 บาท ต่ำสุดที่ 10.80 บาท ด้วยมูลค่าซื้อขาย 119.78 ล้านบาท
3 เม.ย. 2562

ผู้สื่อข่าวรายงานว่า ราคาหุ้น บริษัท โกลบอลกรีนเคมิคอล จำกัด (มหาชน) หรือ GGC ล่าสุด ณ เวลา 15.49 น. อยู่ที่ 11.30 บาท บวก 0.50 บาท หรือ 4.63% สูงสุดที่ 11.50 บาท ต่ำสุดที่ 10.80 บาท ด้วยมูลค่าซื้อขาย 119.78 ล้านบาท

ทั้งนี้ราคาหุ้น GGC ปรับตัวขึ้นสู.สุดในรอบ 4 เดือน นับตั้งแต่ราคาหุ้นอยู่ที่ระดับ 11.30 บาท เมื่อวันที่ 12 พ.ย.2561 หลังวานนี้ (2 เม.ย.) ที่ประชุมสามัญผู้ถือหุ้นปี 2562 มีมติอนุมัติการโอนทุนสำรองตามกฎหมายจำนวน 245.62 ล้านบาท และทุนสำรองส่วนล้ำมูลค่าหุ้น จำนวน 219.06 ล้านบาท รวมเป็นเงินจำนวน 464.68 ล้านบาท เพื่อชดเชยผลขาดทุนสะสมจำนวน 887.28 ล้านบาท ตามงบการเงินเฉพาะกิจการ ณ สิ้นปี 2561 คงเหลือขาดทุนสะสมจำนวน 422.59 ล้านบาท และให้ลดทุนเรียกชำระแล้ว จาก 10,236.66 ล้านบาท เป็น 9,724.83 ล้านบาท โดยลดมูลค่าหุ้นที่ตราไว้ (พาร์) จากหุ้นละ 10 บาท เป็น 9.50 บาทต่อหุ้น ซึ่งการลดทุนเป็นการปรับปรุงตัวเลขทางบัญชี และไม่มีการคืนเงินจากการลดทุนให้ผู้ถือหุ้น และทำให้บริษัทสามารถจ่ายปันผลได้
โดยหลังจากนี้จะรับฟังความคิดเห็นจากผู้เกี่ยวข้องเพื่อให้เป็นไปตามกฎของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่กำหนดไว้ คาดว่าจะเสร็จสิ้นประมาณเดือนกรกฎาคม ซึ่งเมื่อล้างขาดทุนสะสมแล้ว ผลดำเนินการปี 2562 มีกำไร บริษัทฯ ก็จะจ่ายปันผลระหว่างกาลให้ผู้ถือหุ้น ซึ่งถือว่าเป็นกรณีพิเศษจากปกติที่จ่ายปันผลปีละ 1 ครั้งตามงวดดำเนินการประจำปี